text: [{"text_idx": "#000000", "text": "In sha Allah Ilma namaa daandii qajeelumma,gammachuu fi milkaa'innaa itti akeekudha."}, {"text_idx": "#000003", "text": "Qur\u2019aanni wanta qoma keessa jiruuf qoricha. Warroota amananiif qajeelfamaa fi rahmata. Qur\u2019aanni qoricha, qajeelfamaa fi rahmata kan ta\u2019u yoo isa baratan, hubatanii fi hojii irra oolchaniidha. Sababa adda addaa irraa kan ka\u2019e, namoonni baay\u2019een Qur\u2019aana osoo hin baratin hafuu danda\u2019u. Bakka duwwaa kana dhiphisuuf irratti barruulee barraa\u2019an keessatti aayata Qur\u2019aanaa hanga danda\u2019ameen kitaabban tafsiira beekkamoo irraa ibsaa turreera. Mee ammas, Suurah Qur\u2019aanaa keessaa ibsa suuralee (boqonnaalee) shanii haa ilaallu. Suuraleen tunniin dhimma Guyyaa Qiyaamaatin waan wal-qabataniif iimaana namaa ni jabeessu. Laa hawla walaa quwwata illa billah. Buusuf linkii kana tuqaa: "}, {"text_idx": "#000005", "text": "Dhalli namaa erga addunya tana irra dhufee booda karaalee gammachuu fi tasgabbii ittiin argatuun halkanii guyyaa barbaada. Daa\u2019ima xiqqaa irraa kaase hanga jaarsa dulloomaa gahuutti ilmi namaa hundii tasgabbii adamsa. Garuu tasgabbii kana eessaa argachuu danda\u2019aa? Akkuma bishaanii lafaa waraabu danda\u2019aa? Eeti, osoo bishaan kuni samii irraa bu\u2019uu baate silaa wanta bishaan jedhamu hin argatu ture. Bishaan samii irraa buusun lafa keessa kan tursiisu Rabbii olta\u2019aa akka ta\u2019e hundii keenyaa ni amanna. Tasgabbii fi gammachuun namni hunduu dheebotu qalbii irratti buusun qalbii keessa kan tursiisu Rabbiin malee ni jiraa? Osoo tasgabbii fi gammachuun akka fedhii keenyatti bakka tokkoo kan waraabbamu ta\u2019ee silaa hundi keenyaa ni waraabbannaa turre. Garuu tasgabbii fi gammachuu qalbii namaa irratti kan buusu Rabbii Tokkicha. Eeti, wanta qaali garmalee barbaadamu kana Rabbiin akkanumatti cal\u2019isee nama hundaa irratti hin buusu. Ulaagaalee itti buusu kaa\u2019ee jira. Ulaagaaleen kunniinis iimaanaa fi hojii gaggaarii hojjachuudha. Iimaana keessaa Rabbitti shakkii tokko malee amanuun bu\u2019uura amantiitii fi jireenyati. Read more"}, {"text_idx": "#000006", "text": "Dhalli namaa jireenya keessatti keessa ofii faayun jireenya gammachuu fi milkaa\u2019innaa gaggeessu barbaada. Salphinnaa fi xiqqeenya irraa baraaramuun fiixee kabajaa fi sadarka ol\u2019aana irra gahuuf namni kamiyyuu ni hawwa. Kana galmaan gahuuf hundi keenya karaa adda addaatiin ni carraaqna. Garuu baay\u2019een keenya wanta yaanne kana galmaan osoo hin gahin ni hafna. Sababni kanaa maal akka ta\u2019ee beeknaa sila? Sababni kanaa guddaan karaa sirrii gammachuu, kabajaa fi fiixee milkaa\u2019innatti nama geessu hordofu dhiisudha. Namni tokko addunyaa tana keessatti kabajamee fi gammachuun jiraachuuf lubbuu (nafsee) ofii beeku qaba. \u201cAni eessaa dhufee? Eenyutu na uumee? Maaliif addunyaa tana keessa jiraadha? Eessa deemaa jira? Hanqinni ani qabu maalii?\u201d jechuun of gaafata. Kuni hundii gara kaayyoo guddaa tokkotti isa dhiiba. Innis, \u201cGooftaa isaa beekudha.\u201d \u201cMan arafa Rabbahu arafa nafsahu (namni Rabbii ofii beeke lubbuu ofii beeke)\u201d jedhan gamnoonni. Sababni kanaa, namni akkuma Rabbii ofii beekuuf carraaqun, eessa akka jiruu fi maaliif akka jiraatu beekaa adeema. Kuni immoo fiixee milkaa\u2019innaa fi gammachuu inni gonkumaa hin yaannetti isa geessa. Read more"}, {"text_idx": "#000007", "text": "Dhugumatti Rabbii ofii beekanii itti amanuu fi itti buluun burqaa gammachuu eessattu hin argamneedha. Aarifoonni (warroonni Rabbiin sirritti beekan) gariin akkana jedhu, \u201cJiraattonni addunyaa tanaa wanta garmalee mi\u2019aayaa (gaarii) ta\u2019ee osoo hin dhandhamin addunyaa tana gadi dhiisanii deeman.\u201d Wanti garmalee gaariin (mi\u2019aawan) suni maali? jedhamanii yommuu gaafataman, isaaniis akkana jechuun deebisan, \u201cRabbiin beekuu fi jaallachuudha.\u201d Dhuguma jedhan, namni akkuma Rabbiin beeku fi jaallatuun tasgabbiin qalbii isaa keessa diriira. Yommuu namoonni dhiphinnaa fi sodaan gubatan inni immoo jireenya gammachuu jiraata. Read more"}, {"text_idx": "#000008", "text": "Kutaalee darban keessatti waa\u2019ee iimaanaa fi Islaama ilaalle turre. Har\u2019as itti fufuun harkaana (hundeewwan) iimaanaa jahan tokkoon tokkoon ni ilaalla. Hundeewwan iimaanaa jahan kanniini: Rabbitti, Malaykoota Isaatti, kitaabban Isaatti, Ergamtoota Isaatti, Guyyaa Dhumaatti fi keyriis ta\u2019e sharriis ta\u2019e qadara (wanta murteefametti) amanuudha. Read more"}, {"text_idx": "#000009", "text": "Kutaalee darban keessatti waa\u2019ee iimaanaa fi Islaamaa ilaalle turre. Iimaana jechuun qalbiidhaan dhugaan amanuu fi wanta qalbiin amanan san dubbii fi hojiin dhugoomsudha. Fakkeenyaf namni \u201cRabbii olta\u2019etti amanee jira\u201d jedhu, Rabbii fi wantoota Rabbiin beeksisetti amanuu, wanta Rabbiin itti ajajee dubbachuu fi hojjachuu, akkasumas wanta irraa dhoowwe dhiisun isarraa eeggama.Yoo kana hojjate namni kuni iimaanaa qabaa jechuudha. Bal\u2019innaan waa\u2019ee iimaanaa hubachuuf kutaalee darban irraa dubbisuun gaarii ta\u2019a. In sha Allah, har\u2019a kan ilaallu barbaachisummaa iimaanati fi akkamitti qalbii keessatti hidda akka qabsiisaniidha. Read more"}, {"text_idx": "#000010", "text": "Baay\u2019een keenya waa\u2019ee iimaanaa ni haasofna. Iimaanaa dabalachuuf ni carraaqna. Garuu ma\u2019anaa (hiika) isaa ni beeknaa? Dhugumatti, iimaanaa jechuun maal jechuudhaa? Iimaanni qalbii qofa irratti daangeefamu danda\u2019aa? Namni hiika iimaanaa madda sirrii irraa yoo beeke fi hojii irra oolche, jireenya gammachuu fi mi\u2019aawa jiraata. Sababni isaas, namni mi\u2019aa iimaanaa argate, jireenya tasgabboofte jiraataa. Mi\u2019aa iimaanaa dhandhamuuf hiika isaa beeku fi hojii irra oolchuf tattaafachuu qabnaa miti ree? Har\u2019a yoo Rabbi fedhe, madda sirrii fi hayyoota Islaamaa beekkamoo wabii godhachuun hiika iimaanaa beekuf ni tattaafanna. Kanaafu imaanaa jechuun maal jechuudhaa?Dhugummaan (haqiiqan) wanta tokko karaa sadiin beekkama. Takkaa karaa afaanitiin fakkeenyaf \u201caduu\u201d, takkaa immoo karaa shari\u2019aatiin fakkeenyaf \u201ciimaana, Islaama\u201d, takkaa immoo karaa aadaatin fakkeenyaf \u201cqabuu\u201d. Hiikni shari\u2019aan jecha tokkoof kennu takkaa hiika afaanitiin walitti galuu danda\u2019a takkaa immoo garagara ta\u2019uu danda\u2019a. Hiikni shari\u2019aa hiika lugaa (afaanii) caalaa hiika bal\u2019aa kennu danda\u2019a.Kanaafu kana irratti hundaa\u2019un hiika iimaanaa karaa lamaan ilaalu dandeenya."}, {"text_idx": "#000011", "text": "Kutaalee darban keessatti waa\u2019ee Qur\u2019aanaa ilaalchise shakkii qalbii namaa keessatti uumamaniif karaalee ittiin qulqulleessan ilaalle turre. Har\u2019as itti fufuun shakkii namoonni qalbii namaatti darban deebii quubsaa waliin ilaalla. Seenaa keessatti Qur\u2019aanni jireenya namootaa irrati jijjirrama guddaa akka hin finneef adduwwiin (diinni) Islaamaa tooftaalee adda addaatti fayyadamanii jiru. Tooftaalee sanniin keessaa sababa fi gaafilee adda addaa dhiyeessun namoota dhamaasudha. Sababa ykn gaafilee isaanii keessaa isaan gurguddoo ta\u2019an deebii waliin mee haa ilaallu. Read more"}, {"text_idx": "#000012", "text": "Maamila ta'uuf imeeli kee itti galchi, beeksisa barruu haarawa argadhu."}]